google/wiki40b huggingface dataset:
יחסי ארצות הברית–הונגריה

היסטוריה

עד לאחר מלחמת העולם הראשונה הייתה הונגריה חלק מהאימפריה האוסטרו-הונגרית, והיחסים הדיפלומטיים של ארצות הברית עם הונגריה נערכו באמצעות שגריר ארצות הברית לאוסטריה בווינה. לאחר פירוק האימפריה האוסטרו-הונגרית בעקבות התבוסה במלחמת העולם הראשונה, כוננו הונגריה וארצות הברית יחסים בילטראליים באמצעות צירות בבודפשט שהוקמה בשנת 1921, והשגריר האמריקני הראשון בהונגריה (תיאודור ברנטאנו) מונה ב-10 בפברואר 1922.
עם פרוץ מלחמת העולם השנייה הדרדרו היחסים בין המדינות, וב-11 בדצמבר 1941 נותקו היחסים בין המדינות בעקבות הכרזת המלחמה בין ארצות הברית לגרמניה הנאצית, וב-13 בדצמבר הכריזה הונגריה מלחמה על ארצות הברית. לאחר המלחמה חודשו היחסים בין המדינות, ובדצמבר 1945 נפתחה מחדש שגרירות ארצות הברית בבודפשט.
לאחר ההשתלטות הקומוניסטית על הונגריה בשנים 1947–1948, היחסים עם הונגריה הלכו והתדרדרו על ידי הלאמת רכוש פרטי של אזרחים אמריקנים, וטיפול בלתי מקובל בהם, כמו גם הגבלות על פעולות הצירות האמריקנית. לאחר דיכוי המרד ההונגרי בשנת 1956 התדרדרו עוד יותר היחסים, אולם, בשנת 1966 נחנך עידן של שיפור היחסים, ובשנת 1972 נחתם כנס קונסולרי שנועד לספק הגנה קונסולרית לאזרחי ארצות הברית בהונגריה.
בשנת 1973 הושג הסכם דו-צדדי במסגרתו יישבה הונגריה את הטענות הלאומיות של אזרחי ארצות הברית. ב-6 בינואר 1978 החזירה ארצות הברית את הכתר הקדוש של הונגריה, אשר נשמר על ידי ארצות הברית מאז תום מלחמת העולם השנייה, והאירוע הזה סימל את תחילת היחסים המצוינים בין שתי המדינות. הסכם סחר דו-צדדי בין המדינות נחתם בשנת 1978, והורחבו חילופי התרבות והמדעים. כשהונגריה החלה להתרחק מהגוש הסובייטי, ארצות הברית הציעה סיוע ומומחיות כדי לסייע בהקמת חוקה, מערכת פוליטית דמוקרטית ותוכנית לשוק וכלכלה חופשית.
בין השנים 1989–1993, חוק התמיכה בדמוקרטיות במזרח אירופה (SEED) סיפק יותר מ-136 מיליון דולר עבור ארגון הכלכלה מחדש ופיתוח של המגזר הפרטי. הקרן ההונגרית-אמריקנית לארגונים הציעה הלוואות, הון עצמי וסיוע טכני לקידום הפיתוח של המגזר הפרטי. ממשלת ארצות הברית סיפקה סיוע כספי ומומחים לפיתוח מוסדות מודרניים ומערביים בתחומי מדיניות רבים, כולל ביטחון לאומי, אכיפת חוק, תקשורת חופשית, תקנות איכות הסביבה, חינוך וטיפול רפואי. להשקעה האמריקנית הישירה יש השפעה ישירה וחיובית על הכלכלה ההונגרית ועל המשך היחסים הבילטרליים הטובים. כאשר הונגריה הצטרפה לנאט"ו באפריל 1999, היא הפכה לבעלת ברית רשמית של ארצות הברית. מהלך זה נתמך באופן עקבי על ידי הקהילה ההונגרית-אמריקאית, המונה 1.5 מיליון איש. ממשלת ארצות הברית תמכה בהצטרפות הונגריה לאיחוד האירופי בשנת 2004, וממשיכה לעבוד עם הונגריה כשותפה מוערכת ביחסים הטרנס-אטלנטיים. בשנת 2008 הצטרפה הונגריה לתוכנית ויתור על ויזה.

יחסים דיפלומטיים

ארצות הברית מחזיקה בהונגריה שגרירות בבודפשט. מאידך, הונגריה מחזיקה בארצות הברית שגרירות בוושינגטון די סי ו-17 קונסוליות בבוסטון, שיקגו, קליבלנד, דנוור, הונולולו, יוסטון, לוס אנג'לס, מיאמי, מיניאפוליס, ניו אורלינס, ניו יורק, סקרמנטו, סולט לייק סיטי, סן פרנסיסקו, סיאטל, סנט לואיס וטמפה.
רמת סמית'

גילוי הרמה

הרמה מופתה לראשונה על ידי משלחת החקר האנטארקטית של אוניברסיטת ויקטוריה מוולינגטון שבניו זילנד (שחקרה את האזור בעונת המחקר 1963–1962).

מקור השם

הרמה נקראת על שמו של ג'י. ג'יי סמית' (G.J. Smith), חבר המשלחת.
שלישיית פרוזאק

שלישיית פרוזאק היה הרכב קומי ישראלי שהוקם בשנת 2000 ולקח פסק זמן בשנת 2007 והתפרק תוך כדי בשנה זו לאחר שחברי ההרכב יובל סמו, אופיר לובל ושלומי קוריאט, לא המשיכו עם ההופעות. חברי ההרכב יוצאי תוכנית הטלוויזיה "דומינו".

היסטוריה

הופעתם הראשונה בטלוויזיה הייתה מופע סטנד-אפ במסגרת "יום טוב" הראשון בשנת 2000. בשנת 2003 זכתה השלישייה בתואר אנשי השנה בבידור" שהעניק ערוץ 2.
שלישיית פרוזאק הופיעה בתוכניתו של אדיר מילר, בתוכנית המופע המרכזי וכן בפסטיגל 2004 בו ביצעה את שיר שלושת האבירים.
השלישייה הופיעה בכ-800 הופעות בכל רחבי ישראל, בארצות הברית, ובפני חיילים בבסיסי צה"ל השונים. בשנת 2007 לקחו חברי השלישייה פסק זמן מרצף ההופעות, ופנו לדרכים מקצועיות שונות, אך הם עדיין מופיעים בהרכב המקורי במקומות שונים בישראל וכן בפני חיילים.
לאחר ההפסקה שלקחו מ"פרוזאק" מצאו לעצמם חברי ההרכב דרך מקצועית חדשה – אופיר לובל הפך לבמאי, יובל סמו השתתף ב"רצועה", בתוכנית הסאטירה "ארץ נהדרת", בסרט "בקרוב יקרה לך משהו טוב" ובסדרה הקומית "החברים של נאור", ושלומי קוריאט שיחק בתפקיד "אבי (הטחול) אסולין" בסדרת הדרמה "הבורר", בטלנובלה "בובות" לצד גל גדות ובנוסף ניצח בתוכנית הטלוויזיה המציאותית "רוקדים עם כוכבים" ולאחר מכן שיחק גם בסדרה "שנות השמונים".
אמיר ירון

ביוגרפיה

ירון נולד בישראל וגדל ברמת השרון וברמת גן. בין השנים 1985–1989 שירת כקצין ביחידת היועץ הכספי לרמטכ"ל. השלים בהצטיינות את לימודי התואר הראשון והשני בכלכלה באוניברסיטת תל אביב (1989) ותואר שני נוסף ולימודי דוקטורט באוניברסיטת שיקגו (1994).
החל משנת 1997 הוא נמנה עם הסגל האקדמי של בית הספר וורטון למינהל עסקים באוניברסיטת פנסילבניה. בשנת 2004 מונה לפרופסור חבר ובשנת 2009 מונה לפרופסור מן המניין. תחומי המחקר העיקריים שלו הם תמחור נכסים, השקעות, פיננסים, שווקים בין לאומיים וחברות בינלאומיות ומקרו-כלכלה. כמו כן הוא משמש עמית מחקר בלשכה הלאומית למחקר כלכלי (NBER), שם הוא עומד בראש קבוצת שוקי הון וכלכלה. אקדמאי אורח בבנק הרזרב הפדרלי של פילדלפיה. נמנה בעבר עם חברי הדירקטוריון של מכון אהרון דוברת למדיניות כלכלית במרכז הבינתחומי הרצליה.
ב-9 באוקטובר 2018 הודיעו ראש ממשלת ישראל בנימין נתניהו ושר האוצר משה כחלון על מינוי של ירון לנגיד בנק ישראל עם סיום כהונתה של קרנית פלוג. במינוי זה, גבר ירון על מריו בלכר, בן ציון זילברפרב ואפרים צדקה שהיו מועמדים אף הם לתפקיד. מינויו אושר בידי הממשלה, והוא נכנס לתפקידו ב-24 בדצמבר 2018.

עמדותיו הכלכליות

ירון הוא מומחה בתחום המימון, ופרסם בכתבי עת אקדמיים מובילים בכלכלה ובפיננסים. נודע במחקריו השונים הסוקרים את תמחור הנכסים וההשקעות. כמרצה עסק רבות בתחום השקעות בינלאומיות וחברות רב-לאומיות.
ירון נחשב למומחה לסיכוני מקרו למערכת הפיננסית,. על אף חוסר התמחותו במדיניות מוניטרית של ישראל, נבחר ירון לתפקידו, זאת לאור התמחותו בתחום המימון ומיקרו כלכלה מאחר שכל הבנקים המרכזיים בעולם עוסקים באסטרטגיית היציאה הנכונה מהעשור האחרון שהושפע רבות מהמשבר הכלכלי העולמי ב-2008, ולפיה יינתן דגש על נורמליזציה של המדיניות המוניטרית הכוללת שמירה על יציבות המחירים באמצעות העלאת הריבית, שלדבריו היא לא תבוצע מהר מדי כדי שלא תבלום את הצמיחה אך גם לא תתרחש באיחור שעלול לגרום להקצאת מקורות לא אופטימלית ולהתפרצות אינפלציונית.
ב-7 בינואר 2019 הודיע ירון כי לאחר התייעצות עם הוועדה המוניטרית של הבנק, הוחלט כי הריבית תשאר ללא שינוי, ותעמוד על 0.25%, זאת לאחר שב-26 בנובמבר 2018, טרם כניסתו לתפקידו, החליטה הוועדה המוניטרית על העלאת הריבית לשיעור של 0.25%, לאחר שהיא עמדה במשך שלוש שנים על שיעור של 0.1%. בהודעה שפרסם הודיע כי בשנתיים הקרובות תהיה עלייה הדרגתית וזהירה של הריבית במטרה לייצב את האינפלציה.

חיים אישיים

משנות התשעים עד להגעתו לישראל ב-2018, התגורר ירון בארצות הברית. נשוי ואב לשניים. 
היותו של ירון תושב ארצות הברית במשך כ-20 שנה טרם מינויו עוררה תגובות שונות. היו מי שהעלו תהיות בדבר התאמתו של תושב חוץ לארץ לתפקיד כה בכיר, ומנגד היו שראו בכך הזדמנות לחיזוק הקשר בין המדינה לאזרחים ישראלים החיים בחוץ לארץ.
אמבת' דייווידץ

ביוגרפיה

דייוויץ נולדה בלפאייט, אינדיאנה שבארצות הברית למשפחה נוצרית ממוצא הולנדי, אנגלי וצרפתי. היא גדלה בטרנטון בירת ניו ג'רזי.
בילדותה חזרה עם אמה ג'ין ואביה ג'ון דייוויץ למולדתם בדרום אפריקה, שם למדה את שפת האפריקאנס
יש לה תואר בספרות אנגלית ובדרמה מאוניברסיטת רודס שבדרום אפריקה.

קריירה

דייוויץ החלה להתפרסם בתחילת שנות ה-90 בקומדיית האימה של סם ריימי "צבא האפלה" בתפקיד שילה, בה מתאהב גיבור טרילוגיית האימה אש (ברוס קמפבל).
סטיבן ספילברג שהבחין בדייוויץ בהפקת הטלוויזיה "נישואים קטלניים" בה השתתפה ליהק אותה בשנת 1993 ליצירתו "רשימת שינדלר", לתפקיד הצעירה היהודייה הלן הירש בה חושק ומתעלל קצין האס אס אמון גת (רייף פיינס).
ב-1995 השתתפה דייוויץ לצידם של גארי אולדמן וקווין בייקון בדרמה "רצח מדרגה ראשונה". 
ב-1996 שיחקה בפנטזיה הקומית "מטילדה" בתור ג'ניפר האני המורה של הילדה מטילדה וורמווד.
ב-1998 שיחקה לצידו של דנזל וושינגטון במותחן הרוחות "נקודת מגע".
ב-1999 הופיעה דייוויץ בדרמה הבדיונית של כריס קולומבוס "איש המאתיים" בתפקיד "הגברת הצעירה" אמנדה מרטין ובעיבוד הקולנועי לרומן "מנספילד פארק" בתפקיד הצעירה העשירה מרי קרופורד.
ב-2001 שיחקה בסרט האימה "שלוש עשרה הרוחות" בתור משחררת הרוחות קלינה אורטזיה ובמותחן הפסיכולוגי הבריטי "התהום".
ב-2002 שיחקה בדרמת החינוך "מועדון הקיסר" בתור אליזבת חברתו לעבודה של המורה ויליאם האנדרט (קווין קליין) והשתתפה בדרמת הטלוויזיה הבריטית המוערכת "שקלטון".
ב-2005 שיחקה דייוויץ בתפקיד ראשי בדרמה העצמאית המצליחה "ג'ונבאג" בתור סוחרת האומנות מדליין ג'ונסטן.
ב-2007 הופיעה בסרט הפשע "עדות שבורה" בדמות ג'ניפר אשר נורת על ידי בעלה המדען העשיר טד קופורד (אנתוני הופקינס).
מחוץ לקולנוע התפרסמה בסדרות " בטיפול" בתפקיד איימי המטופלת של הפסיכולוג ד"ר (גבריאל ביירן) ו"קליפורניקיישן" בתפקיד המורה פלישיה קונס.

חיים אישיים

לדייוויץ בת ובן מנישואיה לעורך הדין ג'ייסון סלואן.
מלכה שקד

מלכה שקד (נולדה ב-1933) היא חוקרת ספרות, מורה ומשוררת ישראלית.

ביוגרפיה

ד"ר מלכה שקד נולדה ב-1933 במונקאץ' שבצ'כוסלובקיה לבית מגנצא, הועלתה לארץ ישראל בינקותה וגדלה בגליל העליון. קיבלה חינוך מסורתי. למדה באוניברסיטה העברית בירושלים ספרות עברית, ספרות ערבית וספרות השוואתית. לימדה ספרות בבית ספר תיכון, בסמינר למורים ובאוניברסיטה העברית.
כלת פרס ס. יזהר לשנת 2007.
שקד הייתה נשואה לחוקר ומבקר הספרות גרשון שקד עד מותו ב-2006. היא אם לשתיים וסבתא לנכדים.
ניק דאנינג

ביוגרפיה

דאנינג נולד בלונדון. הוא למד בבית ספר פרטי בלונדון ובבית ספר מקיף בלסטר. את הכשרתו במשחק רכש באקדמיה המלכותית לאמנות הדרמה (RADA) וזכה בפרס רונסון לשחקן הצעיר המבטיח ביותר. על הבמה הופיע בתיאטראות וסט אנד בלונדון ובתיאטרון גייט בדבלין. דאנינג זכה פעמיים בפרס התיאטרון של הטיימס האירי. הוא הופיע בתיאטרון עם הלהקה השייקספירית המלכותית, התיאטרון המלכותי הלאומי ותיאטרון רויאל קורט. תפקידו הידוע ביותר הוא בדמות תומאס בולין בסדרת הדרמה של שואוטיים "שושלת טיודור", עליו זכה בפרס הקולנוע והטלוויזיה האירי (IFTA) לשחקן המשנה הטוב ביותר. דאנינג השתתף בתפקידי אורח בסדרות טלוויזיה בריטיות רבות כגון "להעיר את המתים", "קוואנה QC" ו"רציחות במידסומר" בפרק "Death's Shadow". עוד בתיאטרון כיכב בהפקה של העיבוד לרומן "יחסים מסוכנים" בתיאטרון גייט.
דאנינג כתב שני ספרים על תסריטאות. כמו כן כתב תסריט ל-"The Lorelei" שביים טרי ג'ונסון ושודר ב-BBC.

חיים אישיים

דאנינג נשוי לליז-אן מק'לוכלין מאז 1992. לבני הזוג שתי בנות קיטי ופיבי. הוא גר בדוקי שבדבלין.
שש דרגות של קווין בייקון

שש דרגות של קווין בייקון הוא משחק טריוויה המבוסס על הרעיון של תופעת העולם הקטן, הנשענת על ההנחה כי כל שחקן ששיחק בהוליווד יכול להיות מקושר דרך תפקידיו הקולנועיים לסרט בהשתתפותו של השחקן קווין בייקון בתוך שישה שלבים. שם המשחק הוא וריאציה למושג "שש דרגות של הפרדה".
על מנת לשחק במשחק, יש צורך בקבוצה של משתתפים, אשר מנסים לקשר כל שחקן שנבחר אל קווין בייקון מהר ככל האפשר, תוך שימוש במספר הקישורים המועט ביותר, ככל האפשר (כאשר כל קישור הוא שם של סרט קולנוע, המשותף לשני השחקנים שנמצאים בשני הקצוות השונים של הקישור).
בית הכנסת טלומצקה

היסטוריה

בניית בית הכנסת החלה בשנת 1874. המבנה המפואר תוכנן על ידי האדריכל ליאנדרו מרקוני. חזית בית הכנסת פנתה לרחוב הראשי ואף הוצבו סממנים יהודיים בחזית (דוגמת שתי צורות מנורה בצידי השער), באופן לא טיפוסי - בבניית בית כנסת בוורשה נמנעו מלהבליט את אופיו היהודי של המבנה וחזית בית הכנסת הוסתרה בתוך חצר. היכל בית הכנסת הכיל 1,100 מקומות ישיבה.
בבית הכנסת כיהן הרב פרופ' משה שור, אשר נאומיו משכו קהל רב לבית הכנסת. כמו כן היווה בית הכנסת מוקד משיכה לחובבי התפילה והחזנות. בבית הכנסת התפללו חזנים מפורסמים דוגמת גרשון סירוטה ומשה קוסביצקי. החזנים לוו במקהלה גדולה של גברים ונערים בניצוחו של דוד אייזנשטדט. כמו בתי-כנסת גדולים אחרים בערים הגדולות של מזרח אירופה ששירתו את עלית הקהילה העשירה והמתבוללת, הסדרים והתפילה היו מודרניים יחסית לסביבה המסורתית של פולין אך רחוקים מרפורמה אידאולוגית. מלבד סדר וכובד ראש, מקהלת גברים, נשיאת דרשה בפולנית ולא ביידיש ועוגב שניגן אך ורק בחתונות ולא בתפילות עצמן, לא נערך שום שינוי עקרוני.
בשנת 1943, בתום דיכוי מרד גטו ורשה, פקד מפקד ה-SS המחוזי יורגן שטרופ לפוצץ את בית הכנסת במופע ראוותני, אשר תמונותיו נשלחו למפקדו היינריך הימלר בברלין כאות וסימן לחיסול החיים היהודיים בוורשה. 
לאחר המלחמה לא הוקם בית הכנסת מחדש. לימים נבנה גורד שחקים באתר שבו עמד.
טרייסי סקוגינס

ביוגרפיה

סקוגינס נולדה בגלבסטון שבטקסס כבת יחידה לאם שחקנית טניס ובוגרת לימודי משפטים ולאב עורך דין, בגיל תשע ניצחה בתחרות קפיצה למים ולאחר מכן זכתה במדליה בתחרות שחייה, בבית הספר התיכון הייתה מעודדת וספורטאית מצטיינת, ב-1970 החלה ללמוד באוניברסיטה, היא הייתה חברה בנבחרת ההתעמלות של האוניברסיטה וסיימה תואר בחינוך גופני, בנוסף היא הייתה במיונים לקראת אולימפיאדת סיאול (1988).
התגלתה על ידי ג'ון קזבלנקס עבור סוכנות הדוגמנות עלית ועבדה כדוגמנית בניו יורק, בנוסף למדה משחק בHB Studio, תפקיד המשחק הראשון שלה היה בסדרה "הדיוקס קורעים את האזארד", לאחר מכן היא שיחקה בתפקידי אורח במספר סדרות טלוויזיה, ב-1985 היא קיבלה תפקיד בסדרת ההמשך של שושלת "משפחת קולבי", ב-1988 הנחתה לצד אלן ת'יק את תחרות מיס ארצות הברית ומיס תבל, מ-1993 ועד 1998 שיחקה את אליזבת' לוקלי בסדרה בבילון 5 ומ-1993 ועד 1997 גילמה את כתבת הרכילות קאט גרנט בלויס וקלארק: הרפתקאותיו החדשות של סופרמן. ב-2012 התארחה בסדרה "קאסל".
פטר קנטור

חייו

פטר קנטור נולד בבודפשט בשנת 1949. למד באוניברסיטת בודפשט אנגלית ורוסית, ועבד בכתבי-עת שונים כמתרגם. 
כיום, מתפרנס קנטור בעיקר מהכתיבה ונחשב לאחד היוצרים הבולטים בשירה ההונגרית בת-ימינו. 
קנטור היה אורח פסטיבל המשוררים "משכנות שאננים" בשנת 1999. 
שיריו תורגמו לעברית, בין השאר, בידי משה גנן, רמי סערי, אגי משעול ויעקב ברזילי.
גיגית

גִּיגִית (המכונה גם פַּיְלָה) היא קערה גדולה, בעלת תחתית שטוחה ושתי ידיות מצדדיה להרמה ולתליה, עשויה מעץ, פח מגולוון או פלסטיק.
בשנים עברו הייתה הגיגית כלי הכרחי בכל משק בית, להשריית כבסים, לכביסה, לרחיצת ילדים ולשימושים אחרים, לפי הצורך, ובכל גזוזטרת מטבח הייתה תלויה גיגית פח על וו ברזל.
בעונת הקיץ הייתה הגיגית נודדת החוצה, אל רחובות הערים, כבישי הארץ וחופי הרחצה, מלאה חתיכות קרח וביניהן פירות צבר או בקבוקי משקה קל למכירה. במרפסות גדולות או על גגות שטוחים השתמשו בה לגידול פרחים או ירקות, מבשרות האדניות ועציצי הפלסטיק הגדולים, שעוד לא הופיעו בשנים ההן.
בבתים ללא אמבטיה ומקלחת וללא דוד חימום חשמלי או מוסק בתנור עצים, שימשה הגיגית לרחצה במטבח, במים שחוממו בקומקום על הכירה. בימי שמש אפשר היה להעמיד אותה במרפסת או בחצר ולחמם את המים באנרגיה סולארית זולה, לפני היות דוד השמש והקולטים.
במשך השנים פחת הצורך בגיגית, ככל שרבו מכונות הכביסה בבתים ובמכבסות נותנות שירות וככל שחדר רחצה מצויד בדוד חשמלי ובמקרים רבים גם בדוד שמש היה לחלק בלתי נפרד מכל דירת מגורים. קערות פלסטיק בגדלים שונים החליפו את גיגיות הפח ואמבטיות פלסטיות החליפו את אמבטיות הפח לתינוקות. במשך שנים עוד נראו גיגיות פח תלויות במרפסות בתים ישנים, אך גם הן התמעט והלכו, עם חילופי הדיירים.
כינויה המקובל של הגיגית - "פיילה" נגזר מ"פיילי" המוזכר במשנה "היה מביא פיילי של חרס חדשה" (מסכת סוטה, פרק ב משנה ב), וכמו כן הוא מופיע במערכון הידוע של הגשש החיוור על "הקפטריה בטבריה", שם מוריד מטוס מיוחד עם דוד מים צינור גומי (מאלומיניום) אמריקאי ישר אל הצנטרום של הפיילה.
5S

המונח 5S מתאר מתודולוגיה מתחום הנדסת התעשייה, לשיפור תנאי העבודה בסביבת ייצור ובארגוני שירות. אסטרטגיית 5S היא אחת מאוסף השיטות ליישום ייצור רזה. השיטה מתמקדת בסדר וניקיון של סביבת העבודה, כחלק מפילוסופיה כוללת הטוענת שהללו מהווים מרכיב מהותי במצוינות, ומניעת בזבוז. לפי תפישת עולם זו, העברת האחריות לסביבת העבודה מהמפעל לעובד תורמת לתחושת השייכות שלו, ומגדילה את מעורבותו ולכן גם את המוטיבציה שלו (המכונה היא "של" המפעיל, והוא מכיר אותה טוב מכולם). 
מקורה של השיטה ביפן, אולם היא חדרה לתעשיות גדולות (תעשיית הרכב למשל) בכל העולם. בהדרגה חודרת השיטה גם לסביבות עבודה חדשות, אשר אינן סביבות ייצור (משרדים וכו'). נראה שאחד הגורמים המשמעותיים בהגדלת הפופולריות של השיטה, קשור במהפך שחל בעקבות תהליכי גלובליזציה. השוק האירופאי למשל, מעמיד תקנים של סדר, איכות וניקיון, ועבודה על פי שיטת 5S מאפשרת לעמוד בהם לאורך זמן. 
דרך אחת לממש 5S בארגון, היא בעזרת מבדק תקופתי הנותן ציונים לכל מכונה או אדם (כך גם מיישמים את עקרון השיפור המתמיד). המבדק והציונים ניתנים בהתאם לחמש קטגוריות. מקור השמות של חמש הקטגוריות הוא בשפה היפנית.

קשר למושגים אחרים

השימוש ב - 5S נעשה מתוך מושגים נוספים של ייצור רזה כגון TPM, SMED, ו - JIT. משמעת ה – 5S דורשת לפנות חפצים אשר לא נמצאים בשימוש, על מנת להפוך את הגישה לכלים ולחלקים שימושיים, לקלה ומהירה. זה הבסיס ל – SMED, שקיומו מאפשר ייצור בשיטת JIT. הצעד הראשון ב – TPM הוא שהמפעיל מנקה את המכונה.
ארכיטקטורה עסקית

אחריות בארגון על הארכיטקטורה עסקית

בארגונים מסודרים קיים ארכיטקט ראשי האחראי על הארכיטקטורה העסקית ארכיטקט ארגוני.
תחזוקת המודל מתבצע במשותף על ידי יחידות רבות בארגון:
יחידות האסטרטגיה והנהלה בכירה – מאפשר קביעת מטרות ויעדים למערך העסקי.
או"ש (ארגון ושיטות) – אחראי בעיקר על הקשר בין הדרישות של הגורם העסקי והתרגום לשיטות עבודה הכולל את הגדרת היחידות הארגוניות והתהליכים העסקיים.
יחידות רגולציה וניהול סיכונים – מעדכנים את היבטי הסיכון בתהליכים על פי ההגדרות הרגולציה השונות.
יחידות הפיתוח וה-IT – נעזרים במידע הנצבר במודל על מנת לתחזק ולפתח את המערכות, מעדכנים ונעזרים בתרשימי ה-BPMN לצורכי הפיתוח.
אלכסיי ניקולאייביץ' טולסטוי

אזכורים ליצירתו

ברומן לב של כלב למיכאיל בולגאקוב מוזכר שירו "סרנדת דון חואן" כשיר ששרה אחת הדמויות.
בית חולים שדה

בית חולים שדה הוא מתקן רפואי (בית חולים) הנפרש בשטח באופן מהיר בתנאי חירום כגון מלחמה או אסון פתע רב נפגעים כרעידת אדמה ומתמקד בטיפול בפגיעות טראומה גופנית ומניעת מגפות. בבית חולים שדה מודרני ניתן לבצע ניתוחים ולטפל במספר גדול של פצועים ונפגעים על ידי מיונם וסיווג הפגיעות שלהם בעת קליטתם למתקן או לפניו ("דרג ראשון" לפי סכמת ATLS, הפועל לעיתים מחוץ לאתר המרכזי של בית החולים בתחנות איסוף פצועים למשל) והפנייתם לטיפול מתאים. 
סגל בית החולים כולל פרמדיקים, חובשים, רופאים, אחים ואחיות, טכנאים, לבורנטים ואנשי אספקה ותחזוקה ממקצועות שונים (לשם השגת עצמאות לוגיסטית, כלומר אי-תלות של בית החולים בשירותים ותשתיות חיצוניים) וכן שומרים וחיילי משטרה צבאית לשם שמירה על הסדר והגנה על המתקן והצוות. בתנאי קרב נמצא בית החולים בעורף, אך סמוך ככל האפשר לכוחות הלוחמים ולפי אמנת ז'נבה הראשונה, שהייתה הראשונה להסדיר את הנושא, אין לפגוע בו או בצוותו. בית החולים נפרש על בסיס אוהלים, מכולות, כלי רכב ייעודיים או במבנים קיימים שאותרו כמתאימים בשטח.
בית חולים שדה יכול להיות מופעל על ידי חיל רפואה של צבא, על ידי הצלב האדום או על ידי כוחות סיוע כגון כוחות או"ם או ארגוני מתנדבים כמו רופאים ללא גבולות.
אחת ההתמודדויות של בית חולים שדה היא עם תנאי היגיינה ירודים ועם התפשטות מגפות, העלולות להתפשט בין נפגעים בתנאי שטח, ללא מים נקיים וללא אפשרות לבידוד חולים. 
בתי חולים שדה שנועדו לטיפול אזרחי (באסונות טבע) כוללים גם מחלקות לטיפול בילדים ונשים, בעוד שבית חולים שדה קרבי מוקדש במיוחד לנושא פציעות בקרב וטיפול בהלם קרב.
בית חולים שדה הומניטרי נפרש באתרים נחשלים על ידי גורמי סיוע לאורך זמן וכולל מרפאות לטיפולים רבים הניתנים במדינות מפותחות בשיגרה, כגון רפואת שיניים, רפואת עיניים וכדומה. בדרך כלל מופעל בית חולים כזה על ידי מתנדבים.
עוללות

מקור המצווה

המצווה מופיעה פעמיים בתורה, האחת בפרשת קדושים שבספר ויקרא: "וְכַרְמְךָ לֹא תְעוֹלֵל, וּפֶרֶט כַּרְמְךָ לֹא תְלַקֵּט – לֶעָנִי וְלַגֵּר תַּעֲזֹב אֹתָם". והשנייה בפרשת כי תצא שבספר דברים: "כִּי תִבְצֹר כַּרְמְךָ לֹא תְעוֹלֵל אַחֲרֶיךָ לַגֵּר לַיָּתוֹם וְלָאַלְמָנָה יִהְיֶה".

דיני המצווה

משמעות המילה "עוללות" היא אשכולות קטנים (עולל = תינוק) שאינם מהווים אשכול שלם ותקין, אלא צומחים זה לצד זה לאורך הזמורה. גם אשכול ענבים שאין לו כתף - קו ישר של ענבים בחלקו העליון של האשכול, ונטף - צורת אשכול הנראית כאלו הענב התחתון נוטף מתוך האשכול, נחשב לעוללות. אך אם יש לו את אחד מהם - אינו נחשב לעוללת. ואם ספק - יש להשאירו לעניים.
מצוות עוללות מוגדרת כמתנות עניים והיא מצווה התלויה בארץ, כלומר היא נוהגת מהתורה בארץ ישראל בלבד, וחכמים תקנו מצווה זו גם בחו"ל, אלא שיש אומרים שהתקנה היא רק ביחס לארצות הסמוכות לארץ ישראל. כמו כן, יש אומרים שחלותה הדאורייתאית של המצווה מותנית בישיבת רוב ישראל בארצם.
פלפל (פרי)

פרתנוקרפיה

בפלפלים קיימת תופעה של פרתנוקרפיה, כלומר תהליך ייצור הפירות באופן טבעי, ללא הפריה, המתבטאת בגדילה של פלפל קטן בתוך פלפל גדול יותר. המדענים לא הצליחו להגיע לכלל מסקנה מהו מקור התופעה, אך נפסלו ההשערות כי הדבר קשור בתנאי טמפרטורה מתאימים או בחומרים מזינים המצויים בפלפל. פלפל הגדל בתוך פלפל אחר יכול להיות מעוקם ומעוות, אך גם יכול להתפתח בצורה תקינה לחלוטין.

גידול פלפל בישראל

בישראל מגדלים פלפל בהיקף של כ-30 אלף דונם בשנה.
בשנת 2010 היה ממוצע גידול של 6.5-7 טון לדונם בערבה.
בעונת 2011–2012, שהייתה עונת שיא בהיקפי הגידול, היו כ-27 אלף דונם שגודלו ליצוא. 70% משטחים אלו היו בערבה ו-15% בבקעת הירדן בעקבות הצורך לגדלו בטמפרטורה חמה. גידול הפלפל ליצוא, המתבצע בישראל בדרך כלל בבתי רשת, הוא ענף החקלאות הגדול ביותר בערבה ותופס מעל ל-60% מהשטח המעובד באזור זה. כמו כן, גודלו ב-2012 כ-6,000 דונם של פלפל לשוק המקומי ולתעשייה, בדרך כלל, בשטחים הסמוכים יותר למרכז ישראל.
אנה וית

ביוגרפיה

פנינגר נולדה בהאליין וגדלה בכפר אדנט שליד זלצבורג.
באולימפיאדת ונקובר (2010) סיימה פנינגר פעמיים במקום 16, בסופר G ובתחרות משולבת ובמקום 25 בגלישה במורד.

אלופת עולם

באליפות העולם בסקי אלפיני שנערכה בגרמיש-פרטנקירכן אוסטריה בשנת 2011 זכתה פנינגר בשתי מדליות, זהב וכסף. מדליית זהב, בתחרות משולבת ומדליית כסף, בתחרות הקבוצתית. נוסף לכך, היא סיימה במקום חמישי בסופר G ובמקום 17 בגלישה במורד.
באליפות העולם בסקי אלפיני שנערכה בשלדמינג אוסטריה בשנת 2013 זכתה פנינגר במדליית ארד בסלאלום ענק. נוסף לכך, היא סיימה במקום 11 בגלישה במורד.

אלופה אולימפית

באולימפיאדת סוצ'י (2014) זכתה פנינגר בשתי מדליות, זהב וכסף. מדליית זהב, בסופר G ומדליית כסף, בסלאלום ענק. נוסף לכך, היא סיימה במקום 8 בתחרות משולבת.
באליפות העולם בסקי אלפיני שנערכה בביוור קריק קולורדו בשנת 2015 זכתה פנינגר ב-3 מדמליות, 2 זהב ו-1 כסף. מדליות זהב, בסופר G ובסלאלום ענק ומדליית כסף, בגלישה במורד. נוסף לכך, היא סיימה במקום רביעי בתחרות משולבת.
באולימפיאדת פיונגצ'אנג (2018) זכתה במדליית כסף בסופר G.
מיכל למדני

ביוגרפיה

למדני גדלה בכפר חיים. התאמנה בקבוצת הפועל חדרה בהדרכתו של שורה רפפורט.
באליפות ישראל שנערכה ביולי 1960 זכתה למדני במדליית זהב בקפיצה לגובה בתוצאה של 1.40 מטר לפני רינה גוטסמן ממכבי חיפה (1.40 מטר) וליכטנשטיין מהפועל ראשון לציון (1.35 מטר).

אלופת ושיאנית המכביה

בתחרויות האתלטיקה של המכביה השישית שנערכו בתל אביב בשנת 1961 זכתה למדני במדליית זהב בקפיצה לגובה בשיא מכביה חדש של 1.53 מטר, לפני עמליה פנק מישראל (1.40 מטר) ואנה מריה נורסה מאיטליה (1.40 מטר), שיפור לשיא של אהובה קריביצקי (1.48 מטר). יום למחרת, במסגרת תחרויות הנוער של המכביה היא שיפרה את השיא הישראלי של קריביצקי בס"מ והעמידה אותו על 1.57 מטר.
באליפות בתי הספר באתלטיקה שנערכה במאי 1962 זכתה למדני במדליית זהב בקפיצה לגובה בשיא ישראלי חדש של 1.60 מטר.
באליפות הפועל באתלטיקה שנערכה ביוני 1963 זכתה למדני במדליית זהב בקפיצה לגובה בשיא ישראלי חדש של 1.64 מטר.
באוגוסט 1963 לקתה למדני במחלת כליות והחמיצה את האוניברסיאדה.

אולימפיאדת טוקיו

בתחרות שנערכה במכון וינגייט במאי 1964 קבעה למדני בקפיצה לגובה שיא ישראלי חדש של 1.65 מטר. באולימפיאדת טוקיו (1964) היא סיימה במקום 19 בקפיצה לגובה בתוצאה של 1.65 מטר.
בתחרות שנערכה ב-1 במאי 1965 זכתה למדני בקפיצה לגובה בשיא ישראלי חדש של 1.66 מטר. 
בתחרות האתלטיקה של המכביה השביעית שנערכה ברמת גן ב-31 באוגוסט 1965 זכתה למדני במדליית זהב בקפיצה לגובה בשיא ישראלי ובשיא מכביה חדש חדש של 1.67 מטר ובכך הגנה על תוארה. שיא ישראלי זה החזיק מעמד 6 שנים ונשבר על ידי אורית אברמוביץ' (1.68 מטר).
במסגרת תחרויות האתלטיקה של כינוס הפועל ה-8 שנערכו באצטדיון רמת גן בתחילת מאי 1966 זכתה למדני במדליית כסף בקפיצה לגובה בתוצאה של 1.64 מטר, אחרי שיאנית העולם והאלופה האולימפית יולנדה באלאש מרומניה (1.75 מטר).
בשנת 1966 נישאה למדני לספורטאי יצחק כהן והחליטה לוותר על השתתפות במשחקי אסיה ובשנת 1967 נולד בנם הבכור.
הוטרס

הוטרס גירלז

נערת הוטרס (Hooters Girl) היא מלצרית שמעוסקת על ידי רשת המסעדות של הוטרס. אפשר לזהות אותן לפי המדים שלהן: גופייה לבנה עם לוגו הינשוף של הוטרס עליו מקדימה והמכנסונים הכתומים. במקור החולצות היו מכותנה לבנה הקשורה מאחורה כדי להדגיש את החזה שלהן. יופיין של המלצריות נחשב למקדם המכירות העיקרי של הרשת.

מדינות בהן פועלים סניפים של הוטרס

מלבד ארצות הברית יש להוטרס גם סניפים במדינות הבאות: בחריין, ברזיל, קנדה, יפן, סין, קולומביה, ארגנטינה, הממלכה המאוחדת, גרמניה, מקסיקו, גואטמלה, פרגוואי, פרו, הפיליפינים, קרואטיה, צ'ילה, אוסטרליה, פנמה, קוסטה ריקה, קוריאה הדרומית, יוון, ונצואלה, ספרד, דרום אפריקה, שווייץ, צ'כיה,סינגפור ותאילנד.
בישראל נפתח סניף באזור התעשייה פולג שבנתניה בדצמבר 2007 והוא נסגר אחרי כשנה.